ORDE do 17 de marzo de 2008 pola que se determinan os servizos mínimos dirixidos a garantir os servizos esenciais nas institucións sanitarias dependentes das xerencias de atención primaria do Servizo Galego de Saúde durante a folga convocada para os días 24, 25, 26, 27 e 28 de marzo de 2008, en quendas de xornada ordinaria, de mañá e tarde, que afectarán o persoal facultativo, médicos de familia, de todos os centros de asistencia sanitaria de atención primaria na Comunidade Autónoma de Galicia.
CONSELLERÍA DE SANIDADE — III. OUTRAS DISPOSICIÓNS — 24/03/2008

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (Diario Oficial de Galicia nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde, e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
A folga convocada polas organizacións sindicais CESM e CSI-CSIF os días 24, 25, 26, 27 e 28 de marzo, en quendas de xornada ordinaria de mañá e tarde, afectará o persoal facultativo, médicos de familia, de todos os centros de asistencia sanitaria de atención primaria na Comunidade Autónoma de Galicia xestionados polo Servizo Galego de Saúde.
Logo da audiencia a ambos os dous comités de folga, a Consellería de Sanidade,
DISPÓN:
Artigo 1º
A folga convocada polas organizacións sindicais CESM e CSI-CSIF para os días 24, 25, 26, 27 e 28 de marzo, en réxime de xornada ordinaria en quendas de mañá e tarde, que afectará o persoal facultativo, médicos de familia, de todos os centros de asistencia sanitaria de atención primaria na Comunidade Autónoma de Galicia, deberá entenderse condicionada ao mantemento dos servizos mínimos, segundo os criterios que se dispoñen nesta orde.
Os servizos mínimos que se fixan resultan totalmente imprescindibles para manter a axeitada cobertura dos servizos esenciais de asistencia sanitaria nos centros sanitarios, para os efectos de evitar que se produzan graves prexuízos a cidadanía.
Tales mínimos responden á necesidade de compatibilizar o respecto ineludible ao exercicio do dereito á folga coa atención aos usuarios que, baixo ningún concepto, poden quedar desasistidos polas características do servizo dispensado.
Entrando na análise pormenorizada dos servizos mínimos, establécense os seguintes criterios reitores na determinación do persoal necesario para o mantemento dos servizos esenciais:
Criterios reitores:
Médicos de familia:
1. Cobertura do 100% da actividade urxente.
2. Os servizos mínimos que se fixan no tramo ordinario de atención prestarán a asistencia urxente ou inaprazable da unidade calquera que sexa a modalidade da prestación.
-En centros con 4 ou menos profesionais: 1 efectivo médico de familia.
-En centros con 5 a 8 profesionais: 2 efectivos médicos de familia.
-En centros con 9 a 12 profesionais: 3 efectivos médicos de familia.
-En centros con máis de 13 profesionais: 4 efectivos médicos de familia.
Artigo 2º
A determinación dos profesionais médicos necesarios, con base nos criterios anteriores, faraa en cada xerencia de atención primaria o/a director/a xerente e deberá estar a súa fixación axeitadamente motivada mediante a designación nominal e individual feita polo devandito persoal.
O persoal necesario para a cobertura dos servizos mínimos deberá ser publicado nos taboleiros de anuncios de cada centro, con antelación ao comezo da folga.
A/o profesional designado como servizo mínimo que desexe exercer o seu dereito de folga poderá instar a substitución da súa designación por outra/o profesional que voluntariamente acepte o cambio de xeito expreso.
A xustificación debe constar no expediente de determinación de mínimos de cada centro e exteriorizarse axeitadamente para xeral coñecemento do persoal destinatario. Deberá quedar constancia no expediente dos factores ou criterios cuxa ponderación conduce a determinar as prestacións mínimas.
Con tales premisas, no anexo desta resolución recóllese o número de efectivos de servizos mínimos para cubrir as xornadas de folga.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga lle recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos servizos sanitarios. Os altercados ou incidentes que se produzan serán obxecto de sanción con base nas normas vixentes.
Disposición derradeira
Esta orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 17 de marzo de 2008.
María José Rubio Vidal
Conselleira de Sanidade
Ver referencia pdf "05600D014P052.PDF"